
ЗАПИСНИК 
ОД ПЕТТАТА СЕДНИЦА 
НА СЕКРЕТАРИЈАТОТ ЗА РЕФОРМА НА ЈАВНА АДМИНИСТРАЦИЈА
ОДРЖАНА НА 22.04.2026
 Министерство за јавна администрација




Присутни: 

Лазе Јаќимоски (Министерство за јавна администрација), Ѓорги Влајнкиноски (Министерство за јавна администрација), Есма Адиловиќ Фазлиќ  (Министерство за јавна администрација), Ирена Стамеска Ѓеровска (Министерство за јавна администрација), Маја Срезоска (Министерство за јавна администрација), Весна Марковска (Кабинет на ЗПВРСМ политички систем), Билјана Николовска Жагар (Кабинет на ЗПВРСМ за добро владеење), Тања Каранфиловска (Секретаријат за законодавство), Андријана Јанкуловска Ангеловска (Агенција за администрација), Мирослав Гроздановски (Министерство за дигитална трансформација), Елтон Зекири (Министерство за односи меѓу заедниците) Христина Конеска-Бероска (Министерство за европски прашања), Михајло Михајловски (Министерство за финансии), Александра Крстеска Ангеловска (Министерство за социјална политика, демографија и млади), Ели Чакар (Министерство за локална самоуправа), Маја Коневска (ДКСК), Душица Перишиќ (ЗЕЛС), Јулијана Караи (ЕПИ), Анета Костевска (ДЗС), Петар Гајдов (АЗСПИЈК), Ангела Саплиева (Министерство за јавна администрација), Јулијана Зафировска (Министерство за јавна администрација), Петар Цубалевски (Министерство за јавна администрација), Александра Савов (Министерство за јавна администрација). 

Петтата седница на Секретаријатот за реформа на јавната администрација (во натамошниот текст: Секретаријатот) започна со воведно обраќање на претседавачот Лазе Јаќимоски, заменик министер за јавна администрација, кој ги поздрави присутните членови и им се заблагодари на присуството. 
Потоа го предложи дневниот ред на петтата седница на Секретаријатот. 


Дневен ред

1. Усвојување на Записникот од четвртата седница на Секретаријатот за реформа на јавната администрација одржана на 13.10.2025 година
1. Усвојување на нацрт годишен Извештај за 2025 година за следење на имплементацијата на Стратегијата за реформа на јавната администрација 2023-2030 со Акциски план јули 2025-декември 2026
2. Разгледување на Извештај за јавната администрација во Република Северна Македонија согласно препораките од Извештајот од оценската мисија на СИГМА од 2024 година за РСМ
1. Разно (прашања/предлози)


Во однос на точка 1, Усвојување на записник од четвртата седница на Секретаријатот за реформа на јавна администрација одржана на 13.10.2025, никој од присутните немаше забелешки. Записникот од четвртата седница на Секретаријатот за реформа на јавна администрација беше усвоен. 

Во однос на точка 2, Усвојување на нацрт годишен Извештај за 2025 година за следење на имплементацијата на Стратегијата за реформа на јавната администрација 2023-2030 со Акциски план јули 2025-декември 2026, претседавачот наведе дека фокусот на оваа седница е разгледување на нацрт годишниот извештај за 2025 година, што претставува преглед за напредокот во спроведување на Стратегијата за РЈА 2023-2030 и ревидираниот Акциски план јули 2025 – декември 2026 и постигнатите резултати за периодот јануари – декември 2025 година. 

Претседавачот со присутните ги сподели клучните чекори кои МЈА ги презема кон имплементација на активностите дефинирани во Стратегијата за РЈА со цел зајакнување на администрацијата и унапредување на јавните услуги за граѓаните, како и чекорите превземени во подготовката на истиот. Нагласи дека придонес во ИТ алатката не доставија Секретаријатот за законодавство, Министерството за европски прашања и Министерството за правда и дека извештајот е подготвен без нивен придонес. Притоа истакна дека зададените рокови за внесување на придонес во ИТ алатката не беа испочитувани.

Во однос на втората точка од дневниот ред и даде збор на Есма Адиловиќ Фазлиќ накратко да го презентира Извештајот.

Есма Адиловиќ Фазлиќ пред присутните ги презентираше статистичките податоци: клучни резултати по приоритетни области, степени на реализација како и статуси на реализација по институции носители на активности, финансиски преглед за реализација на активностите и комуникациските активности поврзани со РЈА, вклученоста на засегнатите страни (институции, граѓански организации и јавноста) и следните чекори. Притоа повторно напомена дека извештајот е изработен без придонес од одредени институции и нагласи на важноста да се испочитуваат роковите за доставување придонес во ИТ алатката за непречено и навремено донесување на извештајот со цел да се запази временската рамка и ги замоли присутните во иднина да се запазат роковите кои цело време се прекршуваат.
 
Адиловиќ Фазлиќ наведе дека беше одржана јавна расправа каде беше презентиран нацрт годишниот Извештај за 2025 година за следење на имплементацијата на Стратегијата за реформа на јавната администрација пред претставниците од институциите и невладините организации за кои истакна дека беа присутни во мал број иако беа уредно поканети да присуствуваат. Дополнително додаде дека нацрт Извештајот беше поставен на ЕНЕР за коментари.

По презентацијата, претседавачот отвори дискусија. Бидејќи никој од присутните немаше забелешки, Секретаријатот го усвои нацрт годишниот Извештај за имплементација на Стратегијата за реформа на јавната  администрација за 2025 година. 


Потоа се премина на точка 3. Разгледување на Извештај за јавната администрација во Република Северна Македонија согласно препораките од Извештајот од оценската мисија на СИГМА од 2024 година за РСМ. Претседавачот повторно и даде збор на Есма Адиловиќ Фазлиќ да ги образложи препораките и подготвениот Извештај согласно придонесот доставен од страна на институциите. 

Во своето елаборирање на резимето од Извештајот, Адиловиќ Фазлиќ напомена и за потешкотиите при определувањето на статусите на активностите и предизвиците со кои се соочил Секторот за Реформа во јавната администрација при подготовката на овој Извештај.

По презентацијата, претседавачот отвори дискусија на која што Ели Чакар од Министерството за локална самоуправа праша доколку во меѓувреме има промени во активностите за извештајот на кој начин да го информираат Министерството за јавна администрација за тоа, конкретно за активност која била наведена/предвидена да отпочне но се одложила. 

Адиловиќ Фазлиќ одговори дека роковите биле до крај на јануари, меѓутоа бидејќи сеуште не е усвоен Извештајот можат да го известат надлежното лице од секторот за РЈА, Јулијана Зафировска, по електронски пат за било какви промени во статусот на активностите, но потенцираше повторно дека рокот бил до 31.01.2026 година.

Ели Чакар констатираше дека  ние како државна администрација не знаеме да комуницираме со ЕУ. Одговарањето на прашалници од ЕУ е макотрпно со експлицитни одговори кои не содржат ништо, без никакви реални податоци. Извештаи кои ги подготвува администрацијата се предолги и крајно нерелевантни за ЕУ и бараше да се промени начинот/механизамот на известување.

Есма Адиловиќ Фазлиќ одговори дека често се јавуваат дилеми околу тоа што е релеватно за ЕУ зошто во минатото имало ситуации каде навидум нерелевантна информација била побарана од нивна страна и затоа подобро е извештаите да содржат повеќе информации отколку помалку. Чакар додаде дека резултатите секогаш можат да се пронајдат и јасно да се дефинираат.

На диксусијата се надоврза Христина К. Бероска од Министерството за европски прашања дека уште еден проблем со кој се соочуваме генерално е планирањето. МЕП, како хоризонтална институција, на дневна основа се соочува со тој предизвик и како да се подобри известувањето, следењето и спроведувањето на препораките на СИГМА во делот на реформата на јавната администрација. Наведе дека се спорни активностите за кои надлежностите се поделени меѓу институциите и комуникацијата и приоритизацијата на активностите треба да се ревидира, меѓутоа ревизијата е поврзана со други активности и институции и претставува предизвик да се спроведе. Нејзина препорака е да се организира уште една работна средба и да се ревидира Акцискиот план со активностите согласно препораките на СИГМА.

Есма Адиловиќ Фазлиќ наведе дека тоа образложение треба да стои некаде во активноста, односно дека нереализација на активност од реални и објективни причини исто така треба да биде наведена за да знаат кога ќе известуваат и да биде предложен нов рок на реализација.

Конеска - Бероска истакна дека нови рокови не може да наведат бидејќи планирале процесот да трае пократко, но кога почнале виделе дека се работи за посложена материја. 

Адиловиќ Фазлиќ додаде дека во најмала рака треба да стои коментар зошто не е реализирано затоа што се соочуваме со меѓуфазен период и овие активности ќе се повторат.

Конеска - Бероска праша на кој начин да го достават ова образложение, на што Јулијана Зафировска од МЈА одговори да биде доставено по електронски пат.

Зафировска нагласи дека одговорите во Извештајот и статусот на активностите не се соодветни со препораките и дека извештајот има слаба реализација.

Билјана Николовска Жагар кажа дека и е жал што заклучоци и констатации донесени на претходни седници на Секретаријатот се сè уште актуелни и не се постапува по нив, односно не се подобруваме. Замоли за вклучување на Кабинетот на вицепремиерот за добро владеење во активностите, како и препознавање на нивната улога во однос на извештајот на СИГМА. Кажа дека доставиле мислења и забелешки кои подоцна не биле наведени никаде. Исто така, наведе дека во најмала рака требало да бидат удостоени со онлајн врска со Специјалната група што известувала во Брисел, како носители на Стратегијата за транспарентност и не е во ред информациите да ги дознаваат во медиумите.

Есма Адиловиќ Фазлиќ искоментира дека оваа година не била претседавач туку била насочена кон имплементација, а не организација каде што имало пропусти. Спомена дека и во Министерството за јавна администрација на колеги кои дале придонес не им бил испратен линк и не биле вклучени во процесот иако смета дека повеќе луѓе треба да бидат вклучени кои придонеле кон процесите и дека ќе се земе во обзир забелешката на Николовска Жагар и ќе биде внесена во Извештајот. Истакна и за важноста на институционалната меморија и дека на младите колеги треба да им биде овозможено вклучување во процесите.

По исцрпување на дискусијата, претседавачот повика да се отвори точка 4. 

Во однос на точка 4. Разно, никој од присутните не се пријави за дискусија, при што се премина кон усвојување на предлог заклучоци од седницата.


Предлог заклучоци

· Нацрт годишниот Извештај за 2025 година за следење на имплементацијата на Стратегијата за реформа на јавната администрација 2023-2030 со Акциски план јули 2025 -декември 2026 да биде доставен  на разгледување на наредната седница  на Советот за РЈА,  а потоа и на седница на Влада.

· Членовите на Советот да ги задолжат контакт лицата во своите институции да внесуваат придонес во ИТ алатката согласно временската рамка и да користат појасен наратив за објаснување на реализираните активности.

· Членовите на Советот да ги задолжат надлежните институции да ги ревидираат активностите во Акцискиот план согласно препораките од Извештајот за мониторинг од оценската мисија на СИГМА од 2024 година со цел да се постигнат предвидените резултати.

Имајќи ја предвид воспоставената пракса, МЈА записникот од оваа седница ќе го објави на веб страната на министерството. 

